BAY เข้าซื้อกิจการไมโครไฟแนนซ์รายใหญ่ในกัมพูชา
BAY เตรียมเข้าซื้อกิจการ Hattha Kaksekar Limited (HKL) สถาบันไมโครไฟแนนซ์ที่มีขนาดใหญ่เป็นอันดับ 4 ในกัมพูชา โดยการเข้าซื้อหุ้นทั้งหมดใน HKL จะช่วยสนับสนุนให้ธนาคารขยายธุรกิจเข้าสู่กัมพูชา ประเทศในกลุ่ม CLMV ที่มีอัตราการเติบโตทางเศรษฐกิจสูง
27 ม.ค. 2559

นายโนริอากิ โกโตะ กรรมการผู้จัดการใหญ่และประธานเจ้าหน้าที่บริหาร ธนาคารกรุงศรีอยุธยา จำกัด (มหาชน) หรือ BAY เปิดเผยว่า ธนาคารได้มีมติรับทราบการบรรลุข้อตกลงในการเข้าซื้อกิจการโดยการซื้อหุ้นทั้งหมดของบริษัท Hattha Kaksekar Limited (HKL) สถาบันไมโครไฟแนนซ์รายใหญ่ในกัมพูชา
ทั้งนี้ การดำเนินการดังกล่าวจะเสร็จสมบูรณ์ต่อเมื่อได้รับการอนุมัติจากหน่วยงานทางการที่กำกับดูแล รวมทั้งข้อตกลงระหว่างกันได้รับการปฏิบัติครบถ้วน และได้รับการอนุมัติจากที่ประชุมผู้ถือหุ้นของธนาคาร
สำหรับการเข้าซื้อกิจการ HKL ในครั้งนี้นับเป็นอีกหนึ่งความสำเร็จครั้งสำคัญของกลยุทธ์การขยายธุรกิจสู่ต่างประเทศและโดยเฉพาะในกลุ่มประเทศ CLMV ที่มีอัตราการเติบโตทางเศรษฐกิจที่สูง โดยอาศัยความเชี่ยวชาญของกรุงศรีในธุรกิจสินเชื่อเพื่อรายย่อยและไมโครไฟแนนซ์
โดย HKL เป็นหนึ่งในผู้ให้บริการสินเชื่อไมโครไฟแนนซ์ชั้นนำของกัมพูชา การเข้าซื้อหุ้นทั้งหมดใน HKL จะช่วยสนับสนุนให้ธนาคารขยายธุรกิจเข้าสู่กัมพูชา ประเทศในกลุ่ม CLMV ที่มีอัตราการเติบโตทางเศรษฐกิจที่สูง จากอุปสงค์ภายในประเทศ รวมถึงศักยภาพในการเติบโตของธุรกรรมการค้าและการลงทุนระหว่างประเทศในระยะต่อไป
ขณะที่ความแข็งแกร่งของ HKL คือการมีระบบบริหารจัดการที่ดีและมีทีมผู้บริหารที่มีประสบการณ์ เครือข่ายสาขาที่ครอบคลุม พร้อมทั้งระบบปฏิบัติการและบรรษัทภิบาลที่แข็งแกร่ง ขณะที่การเข้ามาเป็นผู้ถือหุ้นใน HKL ของกรุงศรีจะเป็นประโยชน์ต่อระบบการเงินของกัมพูชาจากความรู้และความเชี่ยวชาญของกรุงศรีในธุรกิจไมโครไฟแนนซ์และสินเชื่อเพื่อธุรกิจขนาดกลางและขนาดย่อม รวมทั้งกิจกรรมการรับฝากเงินจากประชาชนทั่วไป
ด้านนายฮูท เอียงตง กรรมการผู้จัดการใหญ่และประธานเจ้าหน้าที่บริหาร บริษัท HKL เปิดเผยว่า ธุรกิจสินเชื่อไมโครไฟแนนซ์ในกัมพูชาได้มีการพัฒนาอย่างต่อเนื่องในช่วงหลายปีที่ผ่านมา โดย HKL ได้มีส่วนร่วมที่สำคัญในกระบวนการพัฒนาและเติบโตของระบบการเงินกัมพูชา การผสานความเชี่ยวชาญของกรุงศรีในธุรกิจสินเชื่อเพื่อรายย่อยและธุรกิจไมโครไฟแนนซ์จะช่วยสนับสนุนให้ HKL พัฒนารุดหน้าสู่การเป็นผู้ให้บริการสินเชื่อไมโครไฟแนนซ์ที่มีขนาดใหญ่ขึ้น ด้วยระบบปฏิบัติการที่มีประสิทธิภาพเพิ่มขึ้น อีกทั้งการสนับสนุนลูกค้าด้วยผลิตภัณฑ์และบริการทางการเงินที่เหมาะสมเพื่อความสำเร็จทางธุรกิจต่อไป
อนึ่ง HKL เป็นสถาบันไมโครไฟแนนซ์ที่มีขนาดใหญ่เป็นอันดับ 4 ของกัมพูชา นำเสนอผลิตภัณฑ์เงินฝากและสินเชื่อ โดย ณ วันที่ 31 ธันวาคม 2558 บริษัท HKL มีสินทรัพย์รวมอยู่ที่ 446 ล้านเหรียญสหรัฐ หรือ 16,106 ล้านบาท มีสินเชื่อรวมอยู่ที่ 364 ล้านเหรียญสหรัฐ หรือ 13,122 ล้านบาท HKL มีการเติบโตของเงินรับฝากอย่างต่อเนื่อง ซึ่ง ณ วันที่ 31 ธันวาคม 2558 มียอดเงินรับฝากอยู่ที่ 238 ล้านเหรียญสหรัฐ หรือ 8,598 ล้านบาท และมีเครือข่ายสาขากว่า 151 แห่ง และเอทีเอ็ม 102 เครื่องทั่วประเทศ (อัตราแลกเปลี่ยน: 1 เหรียญสหรัฐ เท่ากับ 36.10 บาท  ณ วันที่ 27 ม.ค. 59)